KIRJALLINEN KYSYMYS P-2248/03 esittäjä(t): Caroline Lucas (Verts/ALE) komissiolle. Nanotekniikka.



Virallinen lehti nro 051 E , 26/02/2004 s. 0231 - 0231



KIRJALLINEN KYSYMYS P-2248/03 esittäjä(t): Caroline Lucas (Verts/ALE) komissiolle (1. heinäkuuta 2003) Aihe: Nanotekniikka Onko komissio tietoinen, että kosmetiikkatuotteissa käytetään nanohiukkasia? Jos vastaus on myönteinen, millaisia nanohiukkasia parhaillaan käytetään, millaisissa kosmetiikkatuotteissa ja mitkä yritykset markkinoivat niitä EU:n alueella? Nanohiukkasilla on eri ominaisuuksia kuin samojen yhdisteiden suuremmilla hiukkasilla. Onko nanohiukkasten käytöstä kosmetiikassa tehty asianmukaiset turvallisuusselvitykset? Millä tavoin näissä turvallisuusselvityksissä on tehty ero saman yhdisteen eri kokoisten ja muotoisten hiukkasten välille? Onko komissio samaa mieltä siitä, että nanohiukkasten käyttö on kiellettävä tapauksissa, joissa on mahdotonta tarkasti ennakoida nanohiukkasten myrkyllisiä vaikutuksia? Missä muissa kulutustavaroissa käytetään nanohiukkasia komission tietojen mukaan? Millaisia turvallisuusselvityksiä niiden tapauksessa on tehty? Erkki Liikasen komission puolesta antama vastaus (24. heinäkuuta 2003) Nanotekniikka käsittää monia erilaisia (tieteellisiä) osa-alueita ja se voidaan käsittää mahdollisuuksia luovana tekniikkana, joka voi vaikuttaa moniin tekniikan eri alueisiin. Neuvoston direktiivissä 76/768/ETY(1) todetaan yleisperiaatteena, että markkinoille voidaan saattaa vain sellaisia kosmeettisia aineita, jotka eivät aiheuta haittaa ihmisten terveydelle (direktiivin 2 artikla). Näin ollen kosmeettiset aineet saavat sisältää vain turvallisia ainesosia. Kosmetiikkatuotteiden riittävän turvallisuuden arvioimiseksi niiden valmistaja on velvollinen tallettamaan kosmetiikkatuotteitaan koskevat tiedot niin, että ne ovat nopeasti jäsenvaltioiden valvontaviranomaisten saatavilla (direktiivin 7a artikla). Kyseisiin tietoihin on sisällyttävä raaka-aineiden ja valmiin tuotteen fysikaalis-kemialliset ja mikrobiologiset määritelmät ja arvio valmiin tuotteen turvallisuudesta ihmisen terveydelle ottaen huomioon sen ainesosien yleinen toksikologinen profiili ja tuotteen kemiallinen rakenne. Ohjeellisissa huomautuksissaan kosmetiikassa käytettävien ainesosien testauksesta arvioitaessa niiden turvallisuutta(2) kosmetiikan ja kuluttajille tarkoitettujen muiden tuotteiden kuin elintarviketuotteiden tiedekomitea on todennut, että ainesosan tarkka kemiallinen koostumus ja sen rakennekaava, mikäli se on tiedossa, olisi mainittava turvallisuuden arviointia koskevassa asiakirjassa. Kosmeettisen tuotteen ainesosan arvioinnissa on otettava huomioon sen fyysiset, kemialliset ja fysikaaliskemialliset ominaisuudet. Tämä merkitsee, että tietyn kosmetiikkatuotteissa käytetyn ainesosan tuotantoprosessista ja sen hiukkaskoosta riippumatta edellä mainitut turvallisuusvaatimukset on täytettävä, ennen kuin kyseisen ainesosan käyttö kosmetiikassa on sallittua. Näin ollen nanotekniikan avulla tuotettuihin ainesosiin ei sovelleta mitään erityisvaatimuksia. Muiden kemiallisia aineita sisältävien kuluttajille tarkoitettujen tuotteiden tai ihmisille taikka eläimille tarkoitettujen lääkkeiden osalta käytössä olevat arviointimenettelyt toteutetaan tavanomaisten alakohtaisessa lainsäädännössä määrättyjen vaatimusten mukaisesti. (1) Kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annettu neuvoston direktiivi 76/768/ETY, EYVL L 262, 27.9.1976. (2) http://europa.eu.int/comm/food/fs/sc/sccp/out130_en.pdf.